司马裔 (琅邪县公)
参考资料

↑  《周书·卷三十六·列传第二十八》：司马裔字遵胤，河内温人也，晋宣帝弟太常馗之后。曾祖楚之，属宋武帝诛晋氏戚属，避难归魏。位至使持节、侍中、镇西大将军、开府仪同三司、朔州刺史，封琅邪王。
1 2 3 4 5 6 7 8 9 10 11 12  《文苑英华·卷九百四·职官十二·周大将军司马裔碑》：公讳裔，字遵胤，河内温人也。昔颛顼之命，始则南正司天，重黎之后，又以羲和掌历。夏阳适晋，得随会而同奔；东海避秦，与毛公而俱隐。其后金行受命，玉笥南迁，帝系极于舆图，中朝至于江表。　　曾祖楚之，晋太傅、录尚书、扬州牧、会稽文孝王之次子，元显之幼弟也。元显见害之后，桓玄篡逆之初，爰自龆龀，客身屠钓，河内道左，抱剑长号，代郡城前，恸悲灵祭。江淮志节之士，汝颍风尘之客，感激一言，咸多依附。既而云生伏龟，星出鲸鱼，太白经天，蚩尤映野。公乃收合余烬，泣血登埤，临武牢之关，据成皋之坂，拥众万家，归于魏室。魏明元皇帝遥授平南大将军、荆州刺史，袭封琅邪郡王，尚河内公主，命王承制，从宾国之仪。于时宋兵凭陵，旗鼓侵逼，虎牢不封，金墉无援。魏太武皇帝授王使持节、侍中、安南大将军、开府仪同三司，给前后部鼓吹。见城启行，志雪冤耻，登坛慷慨，三军掩泣。黄河漕粟，已出石门，白马连旗，将临野坂。既而云中檄起，代郡烽燃，反旆南辕，途穷北略。赠征西大将军，都督梁、益、秦、宁、荆、兖、青、豫、郢、洛十州诸军事，扬州牧，司徒，谥贞王。祖金龙，封琅邪镇西大将军、仪同三，司吏部尚书，赠司空，谥康王。父悦，镇南将军、豫州刺史、渔阳庄侯，以荆河刺举，时值乱离，衅起萧墙，遂终非命。

　　公遗腹载诞，流离寇逆，复壁襁负，深山拥树。程婴之匿赵武，从役家臣；王成之藏李燮，为佣酒市。遭太夫人忧，苫草坟茔，以终灰燧，形骸毁瘠，逾于丧礼。年十有五，始干家事，楹前凿柱，即取遗书，石上开松，仍求故剑。出身司徒府参军，除中坚将军、员外散骑常侍。值魏室多难，所在蜂起，孟津以北，无复封畿，嵩山已南，即为锋镝。公建议修武，立栅温城，函谷西封，河桥北断，长亭籍马，并入武城，百里租车，咸输温县。　　太祖文帝缔构关都，经纶夷阻，招携以礼，怀远以德。马文渊之择主，去陇坻而归身；窦周公之入朝，在河西而奉诏。大统七年，蒙授平东将军、北徐州刺史。十年，河内故义四千余家，愿立忠诚，须公衣锦，乃授使持节、领河内太守，加前将军。怀州拓境，两镇奔波；柳泉转战，三城授首。十三年，太祖召山东诸立义之将，能率众入关者，有加重赏。公率先而至，领户千室。即以为封，固辞不受。其菽粟之赐，或以指囷；马牛之赏，将同量谷。朝廷以华阳西极，汉水东流，叹孟达之奔兵，怪刘封之失策。魏前元年镇汉中，除白马城主，领华阳郡守。昔称导漾，今闻上潴，烟沈冰井，雨歇云门。其年授大都督，加散骑常侍、柱国、蜀国公。开金牛之道，通牧马之关。公卷甲北塞，悬车束马，遂得策预葭萌，勋参绵竹。封龙门县开国子、蒲州刺史，仍领新州，寻授使持节、车骑大将军、仪同三司、大中正。　　隆周受图，天保大定，以公才望，仍为旧臣，遂乃义深追远，恩隆继绝，即改封琅邪县公，邑五百户，仍迁骠骑大将军、开府仪同三司、都督巴州诸军事、巴州刺史。武成二年，被敕赴援信州。鱼复道阻；屡却岑彭，荆门水急，几沉吴汉。公乃月峡先登，瞿唐直上。天子以公操履忠勤，仪刑亮直，乃征为大御伯，寻转大御正，邑一千一百户。枢机近侍，出纳丝言，所谓多识旧章，殿中无双者矣。

　　四年，大将军东讨，公所领义众，先守枳关，授都督怀州诸军事、怀州刺史。偃师张幕，河阳牧马，虽接战于富平，已连营于官渡。五年诏追还，拜始州刺史。更讨信州，贼山彰、寻宝渝恃险。峡路，五尺縆约，才通县水，三门桥飞济渡。既而风行草偃，谷静山空。前后平十一城，获九千余口，马归平乐，金输水衡。天保二年，除信州刺史，都督信州诸军事。朝发白帝，暮宿江陵，气振巴丘之兵，威警建平之戍。五年，迁潼州刺史、益州柱国公，降帝子之重，镇天井之星，延阁拟于丛台，岷山方于代郡。公仰禀雄谟，参谋远略，故得身预舞阳之功，位极长平之宠。六年，授使持节、大将军、大都督、西宁州诸军事、西宁州刺史。方欲关沫若，徼牂牁，见夜郎之侯，习昆弥之战；而飞鸢堕水，马援去而无归；金马骋光，王褒行而不反。呜呼哀哉；七年正月十日薨，春秋六十有五。诏赠使持节、大将军，怀、邵、汾、晋四州诸军事，怀州刺史。

　　夫人襄城公主，魏献帝之曾孙，赵穆王之季女。王姬萧恭，褕翟典礼，四教竞庄，三星令淑，有光隆虑之贤，足表平阳之盛，生则从夫以秩，死则同穴以礼。建德元年八月十二日，合葬于武功三时原，大夫墓树以柏，诸侯坟高于雉。吁嗟滕公，来居此里。诏谥定公，礼也。

　　公资忠履孝，蕴义怀仁，直干千寻，澄波万倾，逢蒙射法，力牧兵书，星辰高下之占，风雨逢迎之气，故得师出以律，天幸将军者也。至如官曹案牍，未常烦壅，戎马交驰，不妨余裕，足使四岳弥峻，三台更明。在朝四十一年，身经一百余战，凡任四郡，历八州，未尝以货殖经怀，去如始至。渭南千亩之竹，更惧盈满，池阳二顷之田，常思止足。身殁之日，家无余财，素车白马，狭室崎岖，黄肠玄甲，阶庭仄陋。有诏冬官为营寝室，朱邑祭酹无所，汉后是以赐金；陈表妻子露立，吴王为之开馆。呜呼哀哉！

　　世子侃，孝家忠国，扬名显亲。是以勒此丰碑，惧从陵谷，殖之松柏，不忍凋枯。铭曰：

　　钦若历象，平秩寅宾。少梁奔华，地入咸秦。族夷兴马，书穷获麟。玉镜去始，金行乃构。象浦通关，龙沙开候。上糁石起，河阳水斗。五马南浮，三星东宿。太傅作牧，奄有江沲。司徒避乱，承制荆河。既劳推毂，犹思枕戈，龙媒被野，苍兕凌波。庄侯季年，祸机相接。诞公遗嗣，崎岖怀挟。山窜越武，家藏李燮，伍员道阻，燕丹路遥。南奔楚塞，北避秦桥。水流登垅，寒风度辽。有功都护，则重嫖姚。怀书上马，习礼从戎。阵图六甲，兵占八风。藏松宝剑，射柳雕弓，推诚贾复，屈节廉公。八翼频飞，六条亟秉。勇此仁义，行兹宽猛。持印山开，沈黎盗静，取甲无丘，均田不井。懋功赐爵，上将赏官。军中受诏，塞外登坛。方图参合，更鏖皋兰，渝山毒水，僰道灾氛。地亡都尉，滩悲使君。谷寒无日，山空足云。北风吹旐，秋霖泣军。遣奠双设，铭旌两布。泌水同坟，平阳合墓。悲哀嗣子，攀哀靡诉。恸甚风枝，悲深霜露。自此何世，从斯几年。麒麟欲斗，华表中燃。地形楼起，松心盖圆。茫茫丘垅，代代英贤。
↑  《周书·卷三十六·列传第二十八》：裔少孤，有志操，州郡辟召，并不应命。起家司徒府参军事。后以军功，授中坚将军、员外散骑常侍。及魏孝武西迁，裔时在邺，潜归乡里，志在立功。
1 2 3  《北史·卷二十九·列传第十七》：裔字遵胤，少孤，有志操。起家司徒府参军事，后为员外散骑常侍。大统三年，大军复弘农，乃于温城送款归西魏。六年，授北徐州刺史。八年，入朝。周文帝嘉之，特蒙赏劳。顷之，河内有四千余家归附，并裔之乡旧，乃命领河内郡守，令安集流人。十五年，周文令山东立义诸将等能率众入关者，并加重赏。裔领户千室先至，周文欲以封裔。裔辞曰：“立义之士，远归皇化者，皆是其诚心内发，岂裔能率之乎？今以封裔，便是卖义士以求荣。”周文善而从之。授帅都督，拜其妻元为襄城郡公主。
↑  《周书·卷三十六·列传第二十八》：大统三年，大军复弘农，乃于温城起义，遣使送款。与东魏将高永洛、王陵等昼夜交战。众寡不敌，义徒死伤过半。及大军东征，裔率所部从战河桥，又别攻怀县，获其将吴辅叔。自此频与东魏交战，每有克获。六年，授河内郡守。寻加持节、平东将军、北徐州刺史。八年，率其义众入朝。太祖嘉之，特蒙赏劳。顷之，河内有四千余家归附，并裔之乡旧，乃授前将军、太中大夫，领河内郡守，令安集流民。十三年，攻拔东魏平齐、柳泉、蓼坞三城，获其镇将李熙之。加授都督。
↑  《周书校勘记·卷三十六·列传第二十八·二六》：十五年　文苑英华卷九０四庾信司马裔碑作“十三年”。
↑  《周书·卷三十六·列传第二十八》：十五年，太祖令山东立义诸将等能率众入关者，并加重赏。裔领户千室先至，太祖欲以封裔。裔固辞曰：“立义之士，辞乡里，捐亲戚，远归皇化者，皆是诚心内发，岂裔能率之乎。今以封裔，便是卖义士以求荣，非所愿也。”太祖善而从之。授帅都督，拜其妻元为襄城郡公主。十六年，大军东伐，裔请为前锋。遂入建州，破东魏将刘雅兴，拔其五城。
1 2 3 4  《北史·卷二十九·列传第十七》：周孝闵帝践祚，除巴州刺史，进使持节、骠骑大将军、开府仪同三司，进爵琅邪县伯。四年，为御正中大夫，进爵为公。大军东讨，裔与少师杨摽守轵开，即授怀州刺史。天和初，随上庸公陆腾讨信州反蛮冉令贤等。裔自开州道入，先遣使宣示祸福，群蛮率服。历信、潼二州刺史。六年，征拜大将军，除西宁州刺史，未及之部，卒于京师。
↑  《周书校勘记·卷三十六·列传第二十八·二七》：以功赐爵龙门县子　英华卷九四七庾信司马裔墓志“子”作“伯”，碑作“子”。
↑  《周书校勘记·卷三十六·列传第二十八·二八》：寻行新城郡事　英华司马裔碑作“仍领新州”。按隋书卷二九地理志上新城郡条云：“梁末置新州”，则本是一地，但行郡、领州，不知孰是。
↑  《周书·卷三十六·列传第二十八》：魏废帝元年，征裔，令以本兵镇汉中。除白马城主，带华阳郡守，加授抚军将军、大都督、通直散骑常侍。二年，转镇宋熙郡。寻率所部兵从尉迟迥伐蜀，与叱罗协破叛兵赵雄杰于槐林，平邓朏于梓潼。以功赐爵龙门县子，行蒲州刺史。寻行新城郡事。魏恭帝元年，授使持节、车骑大将军、仪同三司、散骑常侍、本郡中正。
↑  《周书校勘记·卷三十六·列传第二十八·二九》：进爵琅邪县伯邑五百户　英华司马裔碑“伯”作“公”。墓志亦作“公”，而云“食邑一千五百户”，则是举其最后食户数。传下称保定二年“增邑通前一千五百户”，四年，“转御正中大夫进爵为公”。碑则云：“寻转大御正，邑一千一百户”。此一千一百户若指食户全数，则保定四年食邑尚不足一千五百户；若是增邑，则通前为一千六百户。纪载参差，碑志皆庾信文而亦自相抵牾，无从取正。
↑  《周书·卷三十六·列传第二十八》：孝闵帝践阼，除巴州刺史，进使持节、骠骑大将军、开府仪同三司，进爵琅邪县伯，邑五百户。保定二年，入为御伯中大夫，增邑通前一千五百户。四年，转御正中大夫，进爵为公。大军东讨，裔率义兵与少师杨摽守轵关，即授怀州刺史、东道慰劳大使。五年，转始州刺史。
↑  《周书校勘记·卷三十六·列传第二十八·三０》：蛮酋冉三公等三十余城皆来降附　卷四九蛮传称：“司马裔又别下其二十余城，获蛮帅冉三公等”，城数不同，英华司马裔碑则云：“前后平十一城”，城数更少。
↑  《周书·卷三十六·列传第二十八》：天和初，信州蛮酋冉令贤等反，连结二千余里。裔随上庸公陆腾讨之。裔自开州道入，先遣使宣示祸福。蛮酋冉三公等三十余城皆来降附。进次双城，蛮酋向宝胜等率其种落，据险自固。向天王之徒，为其外援。裔昼夜攻围，腹背受敌。自春至秋，五十余战。宝胜粮仗俱竭，力屈乃降。时尚有笼东一城未下，寻亦拔之。又获贼帅冉西梨、向天王等。出师再期，群蛮率服。拜信州刺史。五年，迁潼州刺史。六年，征拜大将军，除西宁州刺史。未及之部，卒于京师。
↑  《文苑英华·卷九百四十七·职官九·周大将军琅琊庄公司马裔墓志》：公讳裔，字遵胤，河内温人也。南正司天，北正司地，是谓羲、和之官，即嗣重、黎之政。邛之归楚，与章邯而并封；豫之避秦，共毛公而俱去。祖龙，仍居选部，水镜三台；父悦，再牧荆、河，威风千里。而身遭祸机，遂为季布所哭；获存遗嗣，实赖程婴之患。　　国家追念功臣，更抚叔敖之子；言思官族，还求女齐之胤。公始应辟，为河内功曹，除员外郎常侍。汲郡治兵，黄河浮马，雄锋轵关之捷，逐北长城之陈。授平东将军、北徐州刺史。柳泉风尘，三城席卷，堂阴锋镝，千室入关。迁车骑大将军、仪同三司、开国龙门县伯，仍除巴州刺史。虽复巴水三回，夷歌数曲，徒逢白竹之弩，已济青衣之功。朝廷以汉之功臣，须开上将之府；晋之代胄，宜绍琅邪之国。迁骠骑大将军、开府，改封琅邪公，食邑一千五百户。宫闱近密，实俟忠贞，诏为大御伯，仍除大御正。职司常伯，任总夔龙，王道既平，丝言惟允。寻除始州刺史、都督始州诸军事。蛮夷恃险，狼顾鸱张。高山寻云，深谷无景，九地纵横，三门起伏，峰危马束，水险桥飞，遂得谷静山空，冰消雾散。仍为信州刺史、都督信州诸军事。精兵守于白帝，足惧巴丘之城，船可行性下于荆州，弥动西陵之戍。即授使持节、大将军、都督西宁州诸军事、西宁州刺史，将启北户之人，向通南云之国，闻宠若惊，奄从深夜。天和六年正月十八日亡，春秋六十五。诏赠本官，加怀、邵、汾、晋四州刺史，谥壮公，礼也。以建德元年七月十三日葬于武功郡之三畴原。

　　公爱敬纯深，有隐无犯，忠贞亮直，知无不为。在戎四十二年，身经六十九战。至于多灶唱筹，并得成功；飞沙拥石，未尝乖律。恂恂教义，吴起西河之风；闲闲鼓旗，李牧长平之政。身死之日，家无余财，山木所资，一由诏葬。有始有卒，生荣死哀。铭曰：

　　祝融是命，重、黎克举。公族乃建，天官即序。避世于秦，承家于楚。金行失驭，玉镜沦辉。我之烈祖，识变乘机。黄旗东没，青盖西飞。落星置道，长州出围。及我皇父，荆河再、抚。世属丧乱，身沈猾竖。嗟我遗嗣，崎岖赵武。寒覆鸟翼，饥吞兽乳。获归河内，更袭琅邪。年方小马，怨结长蛇。茂兵九地，置剑千家。雪山埋马，冰河陷车。既乃班政，超然荣守。朱鹭频飞，金龟转纽。筑塞长榆，营军高柳。玉案推食，河桥劝酒。石门冰释，金堤电散。芦水门关，茅津成观。驭风逸翮，修途始半。建武功臣，先悲吴汉。沈寥摇落，游扬浸微。金城路断，郿坞人稀。风松云盖，白水山衣。贤忆星殒，人没兰衰。
↑  《周书校勘记·卷三十六·列传第二十八·三一》：谥曰定　英华司马裔墓志“定”作“庄”，碑亦作“定”。
↑  《周书·卷三十六·列传第二十八》：裔性清约，不事生业，所得俸禄，并散之亲戚，身死之日，家无余财。宅宇卑陋，丧庭无所，有诏为起祠堂焉。赠大将军，加怀邵汾晋四州刺史。谥曰定。子侃嗣。
↑  《北史·卷二十九·列传第十七》：裔性清约，不事生产，所得俸禄，并散之亲戚，身死之日，家无余财，宅宇卑陋，丧庭无所，诏为起祠堂焉。赠本官，加四州刺史，谥曰定。子侃嗣。
↑  《大唐故襄州長史司馬府君（寔）墓誌銘并序》，《全唐文補遺》第3輯，第470-471頁。
↑  《舊唐書·隱逸傳》
↑  《唐王屋山中岩臺正一先生廟碣》，《全唐文》卷306。